Javanese - Somahe Kitab Suci - Wives Scriptures Efesus 5:22-24 Para wong wadon, manut mituruta marang somahmu dhéwé kayadéné marang Gusti, 23 awit kang lanang iku sesirahé kang wadon, kayadéné Kristus iya sesirahing pasamuwan. Iya Panjenengané kang jumeneng Pamartaning sarirané. 24 Awit saka iku kayadéné pasamuwan sumuyud marang Kristus, mangkonoa uga para wong wadon marang kang lanang tumraping sabarang prakara. Efesus 5:31,33 Marga saka iku wong lanang bakal ninggal bapa lan biyungé lan rumaket marang somahé, temahan sakaroné iku dadi daging siji. 33 Dadi tumraping kowé: Padha tresnaa marang somahmu dhéwé kaya marang awakmu dhéwé, déné para wong wadon padha ngajenana marang kang lanang. 1 Korintus 7:3 Sing lanang netepana kuwajibané marang sing wadon, mangkono uga sing wadon marang sing lanang. 1 Korintus 7:34 lan marga saka mangkono pikirané banjur kabagé-bagé. Wong wadon kang ora sesomahan, sarta para prawan, padha tansah nggatekaké prakara-prakara kang mungguh ing Gusti, supaya jiwa- ragané dadi suci. Nanging wong wadon kang sesomahan tansah nggatekaké prakara-prakara kadonyan, kepriyé bisané gawé senengé sing lanang. Kolosé 3:18 Para wong wadon, padha sumuyuda marang somahmu, dikaya sapatuté ana ing Gusti. 1 Timotius 2:11-15 Wong wadon iku kuduné anteng lan nampani piwulang kalawan mbangun-turut. 12 Wong wadon ora dakwenangaké memulang sarta ora dakwenangaké ngwasani wong lanang, padha antenga baé. 13 Awitdéné Adam kang katitahaké dhisik, banjur lagi Hawa. 14 Apamaneh dudu Adam kang kagodha, nanging wong wadon iku kang kagodha lan tumiba ing dosa. 15 Nanging wong wadon bakal kapitulungan rahayu amarga saka anggoné duwé anak, anggeré ngantepi ing pracaya lan katresnan sarta kasucen kalawan prasaja. Purwaning Dumadi 3:16 Wong wadon iku didhawuhi mangkene: "Ingsun bakal ngakehake banget karepotane anggonira meteng, klawan rekasa anggonira bakal nglairake anak; sira bakal kayungyun marang bojonira lan iku bakal mengku marang sira." 1 Pétrus 3:1,2 Mangkono uga kowé para wong wadon, padha sumuyuda marang somahmu, supaya menawa ana wong lanang kang padha ora pracaya marang Pangandika, sanadyan tanpa pitembungan padha dadia
pracaya déning tingkah-lakuné kang wadon, 2 samangsa padha nyawang uripé kang suci sarta mursid iku. Titus 2:1-5 Nanging kowé, wartakna apa kang cundhuk karo piwulang kang satuhu. 2 Para wong lanang kang wis tuwa supaya padha urip kajen, prasaja, wicaksana sarta mantep ing pracaya, ing katresnan lan katemenan. 3 Mangkono uga para wong wadon kang wis tuwa, iku padha mujudna anggoné dadi wong ngibadah, aja mitenah, aja karem ngombé anggur, nanging bisa memulang prakara-prakara kang becik, 4 lan sarana mangkono bisa merdi wong-wong wadon kang isih enom, supaya padha tresna marang kang lanang tuwin marang anak-anaké, 5 urip kalawan wicaksana lan suci, sregep mranata balé-omahé, becik atiné sarta sumuyud marang kang lanang, supaya pangandikané Allah aja nganti dicecamah. Wulang Bebasan 12:4 Wong wadon kang pinter iku minangka makuthane kang lanang, nanging kang gawe wirang iku prasasat lelara kang ngroposake balunge. Wulang Bebasan 14:1 Wong wadon kang wicaksana iku mbangun omahe, nanging kang bodho ngrubuhake omahe klawan tangane dhewe. Wulang Bebasan 19:13 Anak kang gemblung iku dadi cilakane bapakne, padune wong wadon iku kaya trocohing payon kang tanpa kendhat. Wulang Bebasan 21:9,19 Pilih manggon ana ing pojoking payon, tinimbang karo manggon saomah karo wong wadon kang dhemen padu. 19 Luwih becik manggon ana ing segara wedhi, katimbang karo manggon klawan wong wadon kang seneng padu lan seneng nepsu. Wulang Bebasan 25:24 Pilih manggon ana ing pojok payon, tinimbang manggon saomah karo wong wadon kang dhemen grejegan. Wulang Bebasan 27:15,16 Rabi kang seneng grejegan iku padha karo: trocohing payon kang ora kendhat-kendhat ing mangsa udan. 16 Sapa kang bisa nahan prasasat nahan angin, lan tangane tengen nggegem lenga. Wulang Bebasan 31:10-31 10 Rabi kang cakep sapa kang bisa nemu? Dene ajine ngungkuli mutiara. 11 Atine kang lanang pracaya marang kang wadon iku, kang lanang ora tau kekurangan kauntungan. 12 Tansah gawe becik marang kang lanang, ora tau ditanduki ala, ing sajege uripe. 13 Ngupaya wulu wedhus gembel lan rami, lan seneng nggarap pagawean klawan tangane. 14 Kayadene prau-praune sudagar, nekakake rejekine saka ing papan kang adoh.
15 Anggone tangi isih peteng, banjur nyadhiyakake pangan kanggo wong saomah lan mbage-mbage gawean marang sakehe pembantune wadon. 16 Bisa tuku pategalan, kang dikarepake, pituwasing tangane kanggo wragad nanduri pakebonan anggur. 17 Bangkekane disabuki karosan, lengene dikuwatake. 18 Dheweke sumurup, manawa pametune nguntungake, yen bengi damare ora mati. 19 Tangane ditumpangake ing jantra, drijine nyekel onthelane. 20 Tangane diulungake marang wong kang katindhes, ngulurake tangane marang wong mlarat. 21 Ora nyumelangake wong saomah kabeh ing mangsa tibaning salju, marga wong saomah padha manganggo rangkep. 22 Gawe babut kanggo awake dhewe, pangganggone arupa lena alus lan kain wungu. 23 Kang lanang kondhang ana ing gapuraning kutha, samangsa lelungguhan karo para tuwa-tuwane nagara. 24 Kang wadon gawe sandhangan lena, banjur diedol, sarta masrahake sabuk marang para wong dagang. 25 Panganggone kekuwatan lan kaluhuran, tumrap dina buri mung gumuyu bae. 26 Anggone ngangapake cangkeme kalawan kawicaksanan, lan ilate kadunungan piwulang kang alus. 27 Tansah ngulat-ulatake samobah-mosiking brayate, lan ora tau mangan rejeki wohing tindak kesed. 28 Anak-anake padha tangi sarta ngarani biyunge rahayu, dalah bojone iya ngalembana marang kang wadon, pangucape: 29 Akeh wong wadon kang nindakake kautaman, nanging kowe ngungkuli iku kabeh. 30 Warna endah iku goroh lan ayune rupa iku tanpa guna, nanging wong wadon kang wedi asih marang Pangeran Yehuwah iku kaalembana. 31 Iku wenehana panduman saka wohing tangane panggawene iku kareben ngalembana dheweke ana ing gapura! Pastor T. John Franklin Church of Salvation, Healing, and Deliverance COS-HAD.org